钦定古今图书集成/明伦汇编/官常典/第246卷 > 严讷
## 钦定古今图书集成/明伦汇编/官常典/第246卷 > 严讷

按《明外史》本传：讷字敏卿，常熟人。举乡试，以主司试
录触忌，一榜皆不得会试。嘉靖二十年成进士，改庶
吉士，授编修，迁侍读。三吴数中倭患，岁复大祲，民死
徙几半，有司征敛益急，讷疏陈民困，请蠲贷。帝得疏
感动，报如其请。寻与李春芳入直西苑，撰青词，超授
翰林学士。历太常少卿、礼部左右侍郎，改吏部，皆兼”
学士，仍直西苑。所撰《青词》皆称旨。礼部尚书郭朴迁
吏部，遂以讷代之。朴遭父丧，复代为吏部尚书。严嵩
当国，吏道汗杂。嵩败，朴典铨犹未能尽变。讷雅意振
饬，徐阶亦推心任之。讷乃与朝士约，“有事白于朝房，
毋谒私邸。”慎择曹郎，务抑奔竞，振淹滞。又以资格太
拘，人才不能尽，仿先朝“《三途并用法》，州县吏政绩异
者，破格超擢，铨政一新。寻录供奉劳，加太子太保。袁
炜罢，命兼武英殿大学士，入参机务。以代者郭朴未
至，仍掌铨政。帝斋居西苑，侍臣直庐皆在苑中。讷晨
出理部事，暮宿直庐，供奉青词，小心谨畏，至成疾久
不愈，遂乞归。逾年，世宗崩，遂不复出。讷既归里，父母
皆在，晨夕备物孝养，人以为荣。讷尝语人曰：“铨臣与
辅臣必同心乃有济。吾掌铨二年，适华亭当国，事无
阻。且所任选郎贤，举无失人。”华亭谓徐阶，选郎则陆
光祖也。家居二十年卒，年七十有四。赠少保，谥文靖。